Volksblad sê: ‘Blackfacing’ by Maties wys SA se rasdilemma | Netwerk24
Volksblad sê: ‘Blackfacing’ by Maties wys SA se rasdilemma
09 Februarie 2016 00:00
Die voorval van beweerde Blackfacing by die Universiteit Stellenbosch (US) waarvoor twee vroulike studente hulself skorsing uit hul koshuis op die lyf geloop het, wys hoe ras-sensitief Suid-Afrika is. Rakende kwessies van ras is dit vir die land ’n geval van hoe om die pad omsigtig te stap eerder as dat ’n uniforme stel reëls na almal se sin gaan kom.
Wie sou in elk geval opgewasse wees om as voorsorgmaatreël ’n stel voorbeelde saam te stel van “rasvoorvalle” wat sou kon kwets en vermy moet word? Nie die Mensregtekommissie nie.
Uiteenlopende reaksies oor die Matie-voorval, wat wissel van verontwaardigde belaglikheid (dat “studentepret” as rassisties beskou kan word) tot gekwestheid (oor ras-meerderwaardigheid), wys hoe fyn én onoorbrugbaar die skeidslyn tussen mense se belewenis is. Die studente se pers verwery van hul gesigte vir ’n “ruimtepartytjie” het ’n ondersoek deur die US se Eenheid vir Gelykwaardigheid en die sentrale tugkomitee met lede verteenwoordigend volgens “ras en geslag” ontketen. ’n US-verklaring gee ook hoog op oor hoe sterk hy alle rassisme en diskriminasie veroordeel.
In ’n land waar die wreedste geweldsmisdaad en korrupsie gedy, is dit moeilik om ’n greep op die verband tussen die studente se misstap en die reaksie daarop, asook die US se blitsige optrede, te kry. Asof in ’n politiek oorkorrekte omgewing te maklik aanstoot geneem word waar aanstoot nie bedoel is nie. Veral in ’n land waar ras-opportuniste uit elke “geleentheid” punte aanteken, soos politieke partye in die aanloop tot 2016 se munisipale verkiesing doen.
As konsekwentheid nagestreef word, dreig die oordeel oor diesulke “rasvoorvalle” om in die teater van die absurde te ontaard. Met deelnemers aan inisiasieskole wat hulself wit verf; spelende kinders wat hulself met modder van allerlei kleure bemors; sportondersteuners wat hulself in hul span se kleure tooi – wat dan taboe sou wees.
Die US se verteenwoordigende ondersoekspan behoort onder meer die bedoeling van die twee studente, die “rassisme” in die voorval en die opregtheid van die “aanstoot” geneem te meet. Met geen vaste stel reëls wat hiervoor bestaan nie, is dit onbenydenswaardig. Hopelik kry die twee studente se regte en trauma ook aandag.
Meer oor: Maties